Nelė Paltinienė

**Nelly Paltinienė** (1929 m. vasario 16 d. Mazovijos Minske, Lenkijoje – 2020 m. vasario 29 d. Manheime, Badene-Viurtemberge, Vokietijoje) – lietuvių estrados dainininkė. Ansamblio „Kopų balsai“ pagrindinė vokalistė.

## Biografija
Nelly Paltinienė (mergautinė pavardė – Etevičiūtė, pagal pirmąją santuoką – Klimenko) gimė Mazovijos Minske, netoli Varšuvos.

Tikslūs gimimo metai nežinomi (dėl II pasaulinio karo teko tikslinti asmeninius faktus: bažnyčios, kurioje krikštyta, dokumentai buvo sunaikinti, todėl krikšto įrašai neišlikę) – gimtadienį šventė vasario 16 d. Paprastai įvardijamos dvi datos: arba 1934, arba 1929 metai.

Tėvas lietuvis, motina lenkė. Motina mirė N. Paltinienei dar esant vaikui. II pasaulinio karo metais augo Lenkijoje. Karo metu, mobilizavus tėvą, kurį laiką gyveno su žydų kilmės pamote, tačiau naciams ją sušaudžius liko dviese su jaunesne seserimi. Teko elgetauti – duonai „užsidirbdavo“ dainuodama vokiečių okupuotoje Lenkijoje. Vėliau abi su seserimi pateko į vaikų namus. Po karo tėvas jas susirado ir atsiėmė auginti. Lietuviškai kalbėti Nelly Paltinienė išmoko tik paauglystėje, po II pasaulinio karo.

Vyras buvo muzikas, buvęs N. Paltinienės vadovas Arvydas Paltinas.

## Kūryba
Dainuoti N. Paltinienė pradėjo 1951 m. Klaipėdos miesto Ryšių darbuotojų profsąjungos meninės saviveiklos ansamblyje, vadovaujamame Aurelijos Daunorienės. Ansamblyje iki pradėdama dainuoti N. Paltinienė grojo gitara. Kūrybinės veiklos pradžioje dainavo dainas iš kino filmų, operečių arijas bei kitas tuo metu populiarias dainas. 

1960 m. perėjo dainuoti į Klaipėdos miesto kultūros namų estradinį orkestrą. 1961 m. Nelė atėjo į Arvydo Paltino vadovaujamą ansamblį, kuris vėliau pasivadino „Kopų balsais“. „Kopų balsuose“ susikūrė pirmasis Lietuvoje – N. Paltinienės ir Eugenijaus Ivanausko – estradinis vokalinis duetas. Spaudoje šis duetas pirmą kartą paminėtas 1967 m. Pažymėtina, kad tai pats ištikimiausias duetas – nuo pat susikūrimo dainininkai dainavo tik kartu arba kiekvienas atskirai soliniuose koncertuose. Kaip duetas jie nuo 1967 m. iki 1982 m. ir nuo 1993 iki 2007 m. spalio kartu koncertavo Lietuvoje ir užsienyje. Tik dėl sovietinės ideologijos sampratos duetas negalėjo dainuoti kartu nuo 1982 m. (N. Paltinienė gyveno užsienyje). Ansamblyje „Kopų balsai“ N. Paltinienė dainavo iki pat išvykdama į Vakarų Vokietiją (1982 m.). 

Gyvendama Vokietijoje rengė solinius koncertus išeivijos lietuviams JAV, Kanadoje, Didžiojoje Britanijoje, Vokietijoje. Nuo 1989 m. vėl koncertavo ir Lietuvoje. 2011 m. spalio 22 dieną Nacionaliniame operos ir baleto teatre dainininkė paminėjo sceninės veiklos šešiasdešimtmetį.

## Pasiekimai

N. Paltinienė dalyvavo daugelyje konkursų, festivalių. Sulaukta gero pasisekimo – „Kauno pavasario“ laureatė (I vieta, 1967 m.), „Gintarinės triūbos“ festivalio geriausia dainininkė (1967 m.), Klaipėdos saviveiklininkų apžiūros nugalėtoja (1968 m.), lenkiškos dainos konkurso Vilniuje nugalėtoja (1969 m.), geriausia „Kauno pavasario“ dainininkė (1969 m.), A. Šabaniausko premijos (2003 m.) laureatė. Be to, ji apdovanota ordino „Už nuopelnus Lietuvai" Karininko kryžiumi (2003 m.). 2011 metų spalio mėnesį popiežius Benediktas XVI suteikė apaštalinį palaiminimą estrados dainininkei Nelly Paltinienei už tai, kad ji kiekvieną koncertą pradėdavo malda Švč. mergelei Marijai.

Iki 2009 m. rugsėjo buvo išleistos 7 vinilinės ir 12 kompaktinių plokštelių bei 22 garsajuostės su jos atliekamomis dainomis. Visą šį laiką dainininkė aktyviai koncertavo – kasmet surengdavo nuo keliolikos iki keliasdešimt solinių koncertų.

2009 m. agentūra „Factum“ prie Lietuvos kultūros fondo į Lietuvos rekordų knygos Meno skyrių įrašė N. Paltinienę kaip daugiausia metų (58) dainuojančią solistę.

## Vinilinės plokštelės

* „Kopų balsai“, Melodija, 1975 (12 dainų);
* „Dainuoja Nelė Paltinienė ir Eugenijus Ivanauskas“, Melodija (12 dainų);
* „Neringai“, Melodija, 1978 (10 dainų);
* „Dainuoja Nelė Paltinienė“, Melodija, 1981 (4 dainos);
* „Dainuokit vyturiai“, Melodija, 1982 (12 dainų);
* „Nelly Paltinienė“, Melodija, 1990 (12 dainų);
* „Daina, tau atidaviau viską“, Lituanus, 1991 (12 dainų);

## Garsajuostės (MC)

* „Mano daina“, Napsound, 1984 (12 dainų);
* „Aš tau dėkoju, daina“, Napsound, 1985 (12 dainų);
* „Jei laimingas esi…“, Napsound, 1986 (12 dainų);
* „Man tu viena“, Napsound, 1987 (12 dainų);
* „Klajūnė aš esu“, Napsound, 1988 (12 dainų);
* „Linksmų šventų Kalėdų su Nele ir Arvydu“, Napsound, 1991, 2003 (12 dainų);
* „Neliūdėk“, Napsound, 1993 (12 dainų);
* „Ar meni?“, Napsound, 1995 (12 dainų);
* „Mylėsiu, kol gyvenu“, Napsound, 1996 (12 dainų);
* „Tango ir tu“, Napsound, 1996 (12 dainų);
* „Pasiilgau“, Napsound, 1996 (12 dainų);
* „Lauk manęs“, Napsound, 1997 (12 dainų);
* „Už jaunystę“, Napsound, 1998 (12 dainų);
* „Kad širdis liktų jauna“, Napsound, 1999 (12 dainų);
* „Kaip mums čia smagu…“, Napsound, 2000 (11 dainų);
* „Kol plaks manoji širdis…“, Napsound, 2001 (12 dainų);
* „Auksiniai „Kopų balsai““, 33 Records, 2002 (17 dainų);
* „Tango – talismanas“, Napsound, 2001 (12 dainų);
* „Meilė lieka ta pati“, Leidykla „Žara“, 2003 (12 dainų);
* „Po kopų dangum“, „Žara“, 2005 (12 dainų);
* „Tau dėkoju“, „Žara“, 2006 (24 dainos);
* „Prisimink“, „Žara“, 2006 (22 dainos);

## Kompaktinės plokštelės (CD)
* „Už jaunystę“, Pūkas, 1999 (12 dainų);
* „Linksmų šventų Kalėdų“, „Žara“, 2003 (12 dainų);
* „Kaip mums čia smagu…“, Napsound (2000), „Žara“ (2003) (11 dainų);
* „Kol plaks manoji širdis…“, Napsound (2000), „Žara“ (2003) (12 dainų);
* „Tango – talismanas“, Napsound (2000), „Žara“ (2003) (12 dainų);
* „Auksiniai „Kopų balsai“, 33 Records, 2002 (17 dainų);
* „Meilė lieka ta pati“, „Žara“, 2003 (12 dainų);
* „Po kopų dangum“, „Žara“, 2005 (12 dainų);
* „Tau dėkoju“, „Žara“, 2006 (24 dainos);
* „Prisimink“, „Žara“, 2006 (22 dainos);
* „Sušvitai manoj padangėje“, „Žara“, 2007 (17 dainų);
* „Neužpūsk tu žvaigždės“, „Žara“, 2008 (24 dainos; solinis Eugenijaus Ivanausko CD, yra duetų su Nelly)
* „Ei, likime!“, „Žara“, 2009 (20 dainų);
* „Žuvėdros grįžta jūron“, „Žara“, 2013 (23 dainos; „Kopų balsų“ įrašai, daryti „Vilniaus plokštelių studijoje“ 1974–1981 metais).

## Šaltiniai

## Nuorodos

* „Nelly: Kol plaks manoji širdis“. – Vilnius, Žara, 2012 (sudaryt. Ramutė Žandarienė, Aidas Žandaris)
* Oficiali Nelės Paltinienės interneto svetainė 
* Elvyros Kučinskaitės interviu su N. Paltiniene 
* Internetinis tinklalapis Selonija.lt